หายห่วง! พาณิชย์ เร่งช่วยเหลือผู้ส่งออกไทย หลัง “ฮันจินชิปปิ้ง” ล้มละลาย
หายห่วง! รมว.พาณิชย์ เร่งช่วยเหลือผู้ส่งออกไทย หลัง “ฮันจินชิปปิ้ง” ผู้ประกอบธุรกิจขนส่งของเกาหลีใต้ที่ใหญ่เป็นอันดับ 7 ของโลกล้มละลาย
7 ก.ย. 2559

นางอภิรดี ตันตราภรณ์ รัฐมนตรีว่าการกระทรวงพาณิชย์ เปิดเผยว่า กระทรวงพาณิชย์ได้ประสานงานไปยังหน่วยงานที่เกี่ยวข้องทั้งในประเทศและต่างประเทศ อาทิ กระทรวงเกษตรและสหกรณ์ของไทยและทูตพาณิชย์ของประเทศต่างๆ เพื่อให้ความช่วยเหลือผู้ประกอบการไทยที่ว่าจ้างขนส่งสินค้าด้วยเรือบรรทุกของบริษัท ฮันจินชิปปิ้ง ซึ่งขณะนี้ยังลอยเรืออยู่กลางทะเลหรือกำลังเข้าเทียบท่าเรือให้มีการขนถ่ายสินค้า รวมถึงการช่วยเหลือด้านอื่นๆ แล้ว หลังได้รับรายงานจากสำนักงานส่งเสริมการค้าในต่างประเทศ ณ กรุงโซล ว่า บริษัทดังกล่าวล้มละลาย
“ได้สั่งการให้กรมส่งเสริมการค้าระหว่างประเทศประสานกับสถานทูตเกาหลีใต้ประจำประเทศไทยเพื่อหาแนวทางแก้ไขปัญหา พร้อมทั้งให้ทูตพาณิชย์ไทยในประเทศอื่นๆ ดูแลและให้ความช่วยเหลือผู้ส่งออกไทยที่ได้รับผลกระทบจากการล้มละลายของบริษัท ฮันจินชิปปิ้ง” นางอภิรดี กล่าว
โดย ล่าสุด รัฐบาลเกาหลีใต้ตัดสินใจช่วยสนับสนุนทางการเงินเพื่อกู้วิกฤตในครั้งนี้ แต่มีเงื่อนไขว่าบริษัท ฮันจินชิปปิ้ง ต้องมีหลักค้ำประกัน ซึ่งขณะนี้ฮันจินกรุ๊ป (บริษัทผู้ถือหุ้น) ตัดสินใจยื่นมือให้ความช่วยเหลือ โดยให้เงินจำนวน 4 ล้านล้านวอน (ประมาณ 4 พันล้านเหรียญสหรัฐฯ) เพื่อใช้เป็นหลักประกันให้รัฐบาลเกาหลีใต้ยินยอมให้การช่วยเหลือ
“การสนับสนุนเงินจำนวน 6 ล้านล้านวอน (ประมาณ 6 พันล้านเหรียญสหรัฐฯ) ในการแก้ไขปัญหาเบื้องต้นโดยให้เรือของบริษัท ฮันจินชิปปิ้ง สามารถเทียบท่าในประเทศต่างๆ ได้ และเพื่อป้องกันการยึดทรัพย์สินจากบริษัท ฮันจินชิปปิ้ง รัฐบาลเกาหลีใต้ได้ยื่นเรื่องไปยังประเทศญี่ปุ่น สหรัฐอเมริกา แคนาดา สิงคโปร์ เยอรมนี สหรัฐราชอาณาจักร และประเทศอื่นๆ ที่ทำธุรกิจกับบริษัท ฮันจินชิปปิ้งอีก 10 กว่าประเทศ เพื่อแจ้งว่าบริษัท ฮันจินชิปปิ้ง อยู่ภายใต้อำนาจคุ้มครองของศาล และขอไม่ให้ประเทศที่เรือจะไปเทียบท่ายึดทรัพย์สินจากบริษัท ฮันจินชิปปิ้ง ซึ่งรัฐบาลญี่ปุ่นได้อนุญาตให้เรือของบริษัทฮันจินเทียบท่าได้แล้ว เมื่อวันที่ 5 กันยายนที่ผ่านมา” นางอภิรดี กล่าว
ทั้งนี้รัฐบาลเกาหลีใต้ได้ตั้งคณะกรรมการฉุกเฉินขึ้นมาให้ความช่วยเหลือและแก้ปัญหาการล้มละลายของบริษัท ฮันจินชิปปิ้ง ใน 43 ประเทศทั่วโลก โดยบริษัทฯ ได้ยื่นคำขอต่อศาลเพื่อไม่ให้เรือถูกยึดและอาจจะได้รับการดูแลโดยบริษัท ฮุนไดเมอร์แชนท์มารีน ซึ่งนายคิมยองซ็อก รมว.ประมงและทะเลของเกาหลีใต้ กล่าวว่า ประเทศแถบเอเชียตะวันออกเฉียงใต้ต่างเตรียมให้ความช่วยเหลือโดยการเปิดเส้นทางเดินเรือให้บริษัทฯ
อนึ่ง บริษัท ฮันจินชิปปิ้ง เป็นบริษัทขนส่งของเกาหลีใต้ที่ใหญ่เป็นอันดับ 7 ของโลก การส่งออกทางเรือเกือบทั้งหมดของเกาหลีใต้ ดำเนินการโดย 2 บริษัท คือ บริษัท ฮันจินชิปปิ้ง กับบริษัท ฮุนไดเมอร์แชนท์มารีน (HMM) โดยฮันจินชิปปิ้งมีเรืออยู่ในความดูแลทั้งสิ้น 141 ลำ เป็นหนึ่งในธุรกิจของฮันจินกรุ๊ปซึ่งเป็นเจ้าของเดียวกับโคเรียนแอร์ สายการบินใหญ่ที่สุดในเกาหลีใต้